दीपेन्द्र झालाई म एक खस आर्यको जवाफ!

बिशाल सिलवाल

दीपेन्द्रजी, यो पत्रको सुरुवात आफ्नो छोटो परिचयबाट गर्छु। मेरो नाम बिशाल सिलवाल हो। पर्सा जिल्लाको एउटा गाउँमा जन्मेको र बिरगन्जमा पढेको र हुर्केको हुँ। तपाईंले भन्ने गरेको मधेसमै जन्मेहुर्केको हुँ तर अहिले तपाईंहरुले नै मलाई खस आर्य पाहाडे भन्न रुचाउनुहुन्छ। यो पत्रमा तपाईंको लेखको केही वाक्यांशलाई कोट गरी उत्तर दिने जमर्को गरेको छु। चित्त नबुझे माफ गर्नुहोला, तर मजस्तो साधारण जनताले यो भन्दा बढी सोच्दैन।

'खस आर्य समुदायका साथीहरूलाई सोध्न चाहन्छु, हामीबाट के गल्ती भयो? तपाईंहरू मधेसीसँग यतिधेरै किन रिसाउनु भएको हो? यति धेरै रिसाउनुपर्ने कारण के हो? हामीले के बिरायौँ? अञ्जानमा हामी मधेसीहरूबाट केही गल्ती भएको भए माफ पाऊँ।'

म मधेसी समुदायका सबै साथीहरुलाई सोध्न चाहन्न किनभने मलाई थाहा छ सबैको बिचार तपाईंसँग मिल्दैन। तपाईं र तपाईंजस्तै सोच राख्ने सबैलाई सोध्न चाहन्छु, हामी खस आर्य समुदायका 'सबै'बाट त्यस्तो के गल्ती भयो? तपाईंहरु खस आर्य देख्यो कि शोषक र सामन्ती किन देख्नुहुन्छ? हामीले के बिरायौ? म मान्छु, पहिले पहिले शोषण गरेका होलान। तर हजुरबाउले आफ्नो पालामा गरेका गल्तीले गर्दा नातीनातिनाहरुको सिङ्गो पुस्तालाई दोषी किन देख्नुहुन्छ?

'तर म प्रश्न गर्न चाहन्छु, हाम्रो छातीमा गोली बर्साएर संविधान ल्याएको दिन तपाईंको आँखामा आँशु किन आएन? के हाम्रोबीच अब न्यूनतम मानवीयता पनि नरहने त? केही नभए पनि असोज ३ का साँझमा तपार्इंहरूले दीपावली नमनाइदिएको भए मेरो मुटु यतिधेरै दुख्दैन्थ्यो। त्यसो गरेको भए हामी कहिले मिल्न नसक्ने नदीको दुई किनारा त हुनु पर्दैनथ्यो।'

हुन त म आँफैले पनि असोज ३ गते दीपावली गरेको थिइन किनभने म जन्मेको शहर शोकमा डुबेको थियो, तर यति यकिनका साथ भन्न सक्छु कि ज-जसले दीपावली गरे, उनीहरुले आन्दोलनमा नागरिक मारिएको भनेर खुशीयाली पक्कै मनाएका थिएनन। त्यो बिगत एक दशकदेखिको राजनीतिक अस्थिरताको अन्त्य भएको खुशीयाली थियो भनेर बुझ्न कत्ति पनि गार्हो भएन।

'हामीले के नै मागेका छौं र? बंश, हामीलाई पनि नेपाली हुन दिनुस् भनेका न हौं। हाम्रो राष्ट्रियता शंकाको घेराबाट निसास्सिएको छ, हामी यसबाट मुक्ति चाहन्छौं। पूर्ण नेपाली हुन चाहन्छौं। कि त नेपाली राज्यले भन्न सक्नुपर्यो यो सम्भव छैन, तिमीहरू नेपाली हुनै सक्दैनौं। अनि हामी पनि आफ्नो बाटो खोजाैंला। विस्थापित होऔँला। भारत वा अन्य देशमा शरणार्थीको रुपमा शरण लिउँला। लडौँला, नसके हाम्रा भावीपुस्ताले लड्ला। मेरो आग्रह यतिमात्रै छ कि तपाईं राज्यका हर्ताकर्ताहरूले हामीलाई समान नागरिकको रुपमा स्वीकार गर्नुस्। कि त भन्दिनुस्, तिमीहरू कहिले नेपाली हुन सक्दैनौं। पोजिसन क्लियर गरिदिनुस्, तर तपार्इंहरु प्रोक्सी वार नगर्नुस्। यस्तोमा देश बर्बाद हुन्छ। न त तपाईं चैनले बस्न सक्नुहुन्छ न त हामीलाई नै चैन हुन्छ।'

दीपेन्द्रजी, एक्पल्ट राज्यले तपाईंलाई, मलाई र अन्य केही ब्यक्तीलाई दिएको नेपाली नागरिकताको प्रमाणपत्र तुलना गरेर हेरौँ। जहाँसम्म मलाई थाहा छ, मेरो नागरिकताको प्रमाणपत्रमा 'पूर्ण नेपाली' र तपाईंकोमा 'अपूर्ण नेपाली' लेख्या त पक्कै नहोला। मेरोमा पनि नेपाली र तपाईंकोमा पनि नेपाली लेखेको छ।

त्यसमाथि तपाईंको कुन चै खस आर्य साथीले नेपाल राज्यलाई तपाईंलाई पूर्ण नेपाली नमान्न कर गरेको छ? नेपालमा जन्मेको तपाईं, नेपाली नागरिकता भएको तपाईं, नेपाली रहेको तपाईंलाई कुन खसआर्यले के आधारमा किन 'तिमीहरु कहिले नेपाली हुन सक्दैनौ' भन्ला र? एउटा झुटलाई दोहोर्याइराख्यो भने त्यो सत्य सुनिन थाल्छ। के तपाईंहरुले बारम्बार हामी पूर्ण नेपाली भएनौं भनेर गरेको रटानले हजारौं मधेसी मनसिकतामा हामी साच्चै नेपाली हैन रैछौं भन्ने पर्दैन? कि तपाईंले गर्न खोजेकै त्यही हो?

'शासकहरू सत्तामा छिटो पुग्न संविधान बिगारेकै हुन्। यिनका भ्रममा नपर्नुस्। यिनले जसरी मधेसीलाई संविधानपीडित बनाए, पहाडका भूकम्पपीडितमाथि पनि त्यत्तिकै कुठाराघात गरेका छन्। शासक अंहकारी हुनु नौलो कुरा होइन, चाहे छाला गोरो होस् वा कालो, शासकमा शक्तिको अंहकार हुन्छ नै।'

यो कुरा ठीक भन्नुभो, चाहे छाला गोरो होस् वा कालो, शासकमा शक्तिको अंहकार हुन्छ नै। शासकको लागि तपाईं र म दुबै बराबर। यति बुझ्दा बुझ्दै फेरि अर्को अनुच्छेदमा तेरो भाग र मेरो भाग किन गर्नुभो?

'तपाईंको भाग हामीले खोस्न खोजेको होइन। तपाईंको भाग जस्ताको तस्तै होस्, त्यसमा हाम्रो भाग पनि परोस्। मधेसमा दुई प्रदेश होस् भनेका न हौं। २ नम्बर प्रदेशमा झापादेखि पर्सा होस्, पहाडी–मधेसी आधा–आधा जनसंख्या होस्। मिलेर बसौँला। पश्चिममा पनि नवलपरासीदेखि कैलाली कन्चनपुरसम्म होस्, त्यहाँ पनि पहाडी थारूको आधा–आधा जनसंख्या होस् सँगै मिलेर बसौला, सँगै विकास गरौँला भनेका न हौं। विगतमा भएको त्रुटि सच्याऊ र नयाँ सुरुवात गरौं।'

लौ भन्नुस् दीपेन्द्रजी यहाँ तपाईंको भाग र हाम्रो भाग भनेर हामी भिन्नभिन्न हौँ भन्ने भावना कस्ले अभिब्यक्त गर्दैछ? तपाईंले कि म खस अार्यले? तेरो र मेरो भनेर छुट्यायो कस्ले? देशको चौतर्फी सिमानाभित्र पर्ने हरेक माटो जति मेरो हो, त्यति नै तपाईंको हो। फेरि यो भगबन्डा किन? आखिर बेलायत पढ्दा सगरमाथा मेरो देशमा पर्छ भनेर तपाईंले साथीलाई भन्नुभयो होला नि हैन? सीता माता हाम्रो धर्तीमा जन्मेको भनेर मैले त कय्यौं साथीलाई भन्छु।

'नागरिकता मधेसको मात्रै समस्या हो र? हामी लडिदिएको मात्रै हो। के तपाईंको घरमा छोरी छैनन्? तपाईंका मुटुसरीका छोरीहरू रीता, गीता, मञ्जु, सीता, मीरा र आशालाई तिनका दाजुभाइसरह अधिकार दिन किन कन्जुस्याइँ? आफ्नै छोरीहरूको अनुहार सम्झिनुस्।'

पहिलो कुरा त यो समस्या हैन। यो त्रुटी हो। यो हाम्रो संविधानको सबैभन्दा गम्भिर त्रुटी हो। यस्मा मेरो दुई मत छैन। मेरा दिदीबहिनी र मेरो सामान अधिकार होस् भन्ने मेरो पनि कामना हो। तपाईंले ठीक भन्नुभो, यो मधेसको मात्र सवाल हैन, देशको सबै भागको हो। तर देशको बाँकी भागमा किन आन्दोलन भएन त? समिक्षा गर्नुभो? देशलाई राजनीतिक अस्थिरता चाहिएको छ दीपेन्द्रजी। सत्तामोहले यस्तो त्रुटीसहित संविधान बनाएर मान्छे सत्तामा त पुगे। तर यो संविधान अमेट हो र? कि यो सत्ताधारी कहिले बद्लिदैनन्। नागरिकताको यो सवालमा त्रुटी गरेपनि चुनाव हुने व्यवस्था त छ नि हैन? संविधान संशोधन गर्ने व्यवस्था पनि त छ। तातै खाउँ, जलि मरौँको स्थिति नहोस् भनेर नै चुप बसिएको हो।

'पैसावाला तपार्इंहरू नै हो। भोलि तपार्इंको छोरीलाई बेलायत, अमेरिका, जर्मनी, क्यानाडालगायतका देश पढ्न पठाउनुहोला।'

तपाईं पनि त बेलायतमा पढ्नुभएको हैन र?

'तपाईंहरू पनि आफ्नो गल्ती स्वीकार गर्नुस्। किनभने तपाईंहरूले मान्छे मार्ने शासकलाई खबरदारी गर्न चुक्नुभयो। केही गल्ती हामीबाट भएका छन् भने केही गल्ती तपार्इंबाट भएका छन् र केही गल्ती हामी दुबै समुदायबाट भएका छन्। यी कुरा हामी दुबै समुदायले आत्मसात् गर्न जरुरी छ।'

हाम्रो गल्ती के? खस-आर्य परिवारमा जन्मिनु? कि देशका सत्ताधारी, भएभरका शोषक र सामन्ती संयोगले खस-आर्य जातको हुनु?

अन्त्यमा दीपेन्द्रजी, मनमा लागेको एउटा कुरा भन्न चाहन्छु। तपाईं, तपाईंजस्तो बिचार राख्ने र आफुलाई मधेसी अभियानता भन्न रुचाउनेहरुले बारम्बार पहाडे, खस-आर्यले आन्दोलनमा सहयोग गरेनन् भनेर आरोप लगाइराख्नुभयो। काठमाडौंमा खाद्यान्न र इन्धनको हाहाकार हुँदा तपाईंहरुले काठमाडौंमै अनेक कार्यक्रममा नाकाबन्दी हामी मधेसीले गरेका हौँ भनेर शानका साथ भन्नुहुन्थ्यो। तैपनि, ती खस आर्य पहाडे काठमाडौंबासीले कहिले पनि मधेसीले नाकाबन्दी गरे भनेनन्, ६ महिना सहे, कालोबजारीमा महँगोमा किने, जसोतसो काम चलाए, तर मधेस आन्दोलन र मधेसीबिरुद्ध खनिएनन। बरु एक बोतल पेट्रोल बोकेर बिरोध जनाउन भारतीय दूतावास पुगे। यही नै थियो तत्कालीन मधेस आन्दोलनप्रति एक्येबद्धता। तर, बिडम्बना तपाईंहरुले बुझ्नुभएन।

हो दीपेन्द्रजी, हाम्रो आँखामा आसुँ आएको थियो। नेपाली मर्दा हामी सधैं रोयौँ। मधेस आन्दोलनमा अनाहकमा ज्यान गुमाउने सबै नेपाली र एक भारतीयप्रति श्रदान्जली।